b'\n_START_ARTICLE_\nTravni\xc5\xa1ki \xc4\x8dmrlj\n_START_SECTION_\nOpis\n_START_PARAGRAPH_\nTravni\xc5\xa1ki \xc4\x8dmrlj je srednje velika vrsta \xc4\x8dmrljev z relativno dolgim jezi\xc4\x8dkom. Samica je obi\xc4\x8dajno dolga med 16 in 18\xc2\xa0mm, delavke pa med 10 in 15\xc2\xa0mm._NEWLINE_Oprsje je na zgornji strani obi\xc4\x8dajno rumeno oran\xc5\xbene barve, boki so rjavkasto beli ali rjavi, ve\xc4\x8dina spodnjega dela je obi\xc4\x8dajno enake rjavkasto bele barve, ki ima v\xc4\x8dasih pasast vzorec. Tako matice kot delavke imajo obi\xc4\x8dajno na zgornji strani trupa rjav pas, ki pa pri nekaterih delavkah v\xc4\x8dasih ni prisoten. Na oprsju v bli\xc5\xbeini kril se pojavlja nekaj (v\xc4\x8dasih le ena ali dve) \xc4\x8drnih dla\xc4\x8dic. Samci so podobni maticam, le da nimajo \xc5\xbeela in imajo nekoliko dalj\xc5\xa1e tipalnice.\n_START_SECTION_\n\xc5\xbdivljenjski cikel\n_START_PARAGRAPH_\nTravni\xc5\xa1ki \xc4\x8dmrlj se pojavlja od maja do septembra. Matica se iz hibernacije prebudi spomadi in med travo na tleh ustvari gnezdo, ki je relativno majhno, saj v njem obi\xc4\x8dajno \xc5\xbeivi manj kot 100 osebkov._NEWLINE_V nasprotju z ostalimi vrstami \xc4\x8dmrljev letajo travni\xc5\xa1ki \xc4\x8dmrlji predvsem v toplem delu dneva, podobno kot medonosne \xc4\x8debele. Matice in troti se v Sloveniji razvijejo avgusta.\n_START_SECTION_\nHabitat in ogro\xc5\xbeenost\n_START_PARAGRAPH_\nVrsta najpogosteje poseljuje obse\xc5\xbena travi\xc5\xa1\xc4\x8da. V Srednji Aziji je travni\xc5\xa1ki \xc4\x8dmrlj gorska vrsta, saj \xc5\xbeivi na nadmorskih vi\xc5\xa1inah med 3000 in 3900 metri. Najraje obiskuje \xc4\x8drno deteljo, glavince in gra\xc5\xa1ice. Vrsto najbolj ogro\xc5\xbea izguba naravnega okolja zaradi intenzivnega kmetijstva.'